ཁང་པའི་གྱང་ངོས་སུ་དྲག་ཆས་སྤྲས་པའི་མའོ་ཡི་འདྲ་དཔར་ཆེན་པོ་ཞིག་ཀེར་ཞིང༌།དེ་དང་ཐག་ཅུང་ཉེ་བའི་རྩིག་སྡེབས་སུ་ཡིག་ཁྲི་དྲ་མིག་མང་པོ་ཡོད་པ་དཔེ་དེབ་དམར་སེར་ཅན་གྱིས་ཁེངས་པ་ཞིག་བསླངས་འདུགཡིག་ཁྲིའི་མདུན་དུ་འབོལ་སྟེགས་ཞིག་གི་སྟེང་དུ་ཨ་ཁུ་དགྲ་འདུལ་བསྙལ་མ་ཉལ་གྱི་བསྡད་ནས་དཔེ་དེབ་ཞིག་ལ་ལྟ་ཀློག་བྱེད་བཞིན་མཆིས།ཁུ་སིམ་སིམ་གྱི་དེབ་ཁང་ནང་དུ་ཨ་ཁུ་དགྲ་འདུལ་གྱིས་གློ་བུར་དུ་ཅི་ཞིག་ཚོར་བ་བཞིན་ཁ་རྫི་སྣ་རྫི་བྱེད་བཞིན་ངོ་གདོང་ནག་རོག་གེར་གྱུར།ཁོ་རྟབ་རྟབ་པོར་ཡར་ལངས་རྩིས་བྱེད་དུས་ལྷ་ཆེན་རི་ནག་སྤུན་གསུམ་ལ་བསང་གསོལ་ལོ་ཞེས་པའི་ཨ་མའི་ངག་ལྡབ་ལྡིབ་དེ་རྣ་ལམ་དུ་གྲགས་བྱུང་བས་ཨ་མས་ལྷ་བསངས་བཏང་བར་གཞི་ནས་དྲན་གསོས།ཁོས་ཨ་མ་ཡི་སྤྱོད་ཚུལ་མཐོང་རྗེས་རྨོངས་དད་ཀྱི་སྤྱོད་ཚུལ་འདི།ཅི་ཡང་དོན་འབྲས་མེད་པའི་སྲོལ་ལུགས་ཤིག་ར་སྤྲོད་བྱ་འདོད་ཀྱང་།རང་གི་སྙིང་ལྟར་གཅེས་པའི་ཨ་མ་ལ་ཕོག་ཐུག་འགྲོ་རྒྱུ་ཐག་ཆོད་རེད་སྙམ་བཞིན་རང་གི་ཨ་མ་དང་འདྲ་བའི་ཆོས་ལུགས་ལ་ཡིད་ཆེས་ཟབ་པའི་ཞིང་འབྲོག་མང་ཚོགས་ལ་ཤ་ཚ་ཚད་མེད་ཅིག་སྐྱེས།ཆོས་ལུགས་ནི་ཡར་རྒྱས་ཀྱི་བཀག་རྡོ་རེད།ལྷ་འདྲེ་གདོན་བགེགས་ནི་བཀས་བཀོད་རྒྱུན་འཛིན་པས་མི་སེམས་སླུ་བའི་ལག་ཆ་རེད་ཅེས་པའི་མའོ་ཡི་གཏམ་དེ་རྣ་ལམ་དུ་བྲག་ཅ་བཞིན་འཁོར།ལག་པས་འགྲམ་པ་སྐྱོར་བཞིན་ཅི་ཞིག་ལ་འདང་རྒྱག་གི་ནང་དུ་ལྷུང༌།